ครม. เว้นภาษีเงินได้-VAT หนุน “เอกชน” ระดมทุนผ่าน “โทเคนดิจิทัล”
ครม. ไฟเขียวยกเว้นภาษีเงินได้-VAT หนุน “เอกชน” ออก “โทเคนดิจิทัล” เพื่อการลงทุนเสนอขายต่อประชาชน ประเมินรัฐสูญเสียรายได้ 3.5 หมื่นลบ.
ครม. เว้นภาษีเงินได้-VAT หนุน “เอกชน” ออก “โทเคนดิจิทัล” เพื่อการลงทุนเสนอขายต่อประชาชน
7 มี.ค. 2566

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติให้ยกเว้นภาษีเงินได้นิติบุคคล และภาษีมูลค่าเพิ่ม (VAT) ให้แก่บริษัทหรือห้างหุ้นส่วนนิติบุคคล สำหรับเงินได้ และมูลค่าของฐานภาษีอันเนื่องมาจากการโอนขาย Token Digital เพื่อการลงทุนที่เสนอขายต่อประชาชน
โดย Token Digital ถือเป็นช่องทางในการเพิ่มเงินทุนของผู้ประกอบการ ทั้งในตลาดหลักทรัพย์และนอกตลาดหลักทรัพย์ ดังนั้น เพื่อเป็นการสนับสนุนให้ผู้ประกอบการขนาดใหญ่ สามารถเข้าถึงแหล่งเงินทุนได้ง่ายขึ้น ครม.จึงเห็นชอบในการยกเว้นภาษีเงินได้นิติบุคคล และภาษีมูลค่าเพิ่มที่ได้ออก Token Digital
สำหรับประโยชน์ที่จะเกิดขึ้นจากการยกเว้นภาษีในครั้งนี้ จะทำให้ผู้ประกอบธุรกิจในประเทศ มีทางเลือกในการระดมทุนด้วย Token เพื่อการลงทุน นอกเหนือจากการระดมทุนด้วยเครื่องมือแบบเดิมๆ เช่น ผ่านกองทุนรวมอสังหาริมทรัพย์ ผ่านพันธบัตร หรือหุ้นกู้ ซึ่งจะส่งผลดีต่อการระดมทุน การลงทุน และการจ้างงานในประเทศ รวมทั้งการขยายตัวทางเศรษฐกิจของประเทศด้วย
“คาดว่าจะทำให้ภาครัฐสูญเสียรายได้ในช่วง 2 ปี ที่ ก.ล.ต. คาดการณ์ว่าจะรวมภาษีเงินได้นิติบุคคล และภาษีมูลค่าเพิ่มที่ประมาณ 35,000 ล้านบาท” น.ส.รัชดา ระบุ